text: Velfærds-robotter skal snart pleje de gamle
  31 oktober 2010 kl. 13.33
  Robotter, der kan finde de manglende briller eller en maskine, der sørger for at gamle fru Jensen får et måltid mad. 
  
  Det er snart en realitet i en række af landets kommuner.
  Kommunerne står i de kommende år overfor en kæmpe udfordring, når syge og ældre skal passes og plejes. Der kommer til at mangle ledige hænder og derfor er velfærds-robotterne nu på vej ud til borgerne.
  I løbet af ganske få år så vil der i de fleste kommuner være flere, der skal plejes end der er hænder til at klare.
  På plejecentret Præsthøjgården i Horsens bliver de ældre som det første sted i Danmark allerede til nytår tilbudt et robot-bad.
  Men den nye vaske-robot er kun en af mange velfærds-robotter der de kommende år rykker ind på plejecentre og i private hjem.
  Hos Center for Robotteknologi bliver robotterne testet og der er alt lige fra den selvrensende ble til den rullende robot-hjemmehjælper,
  der via et netværk en skærm og et kamera kan hjælpe til i borgerens hjem.
  Udsigterne er altså at manglen på varme hænder betyder, at flere kolde robot-hænder skal løse en del af plejeopgaverne. Det ser TV SYD nærmere på søndag aften kl. 19,30.
  